CELEX: 32007R1321
Language: ro
Date: 2007-11-12 00:00:00
Title: Regulamentul (CE) nr. 1321/2007 al Comisiei din 12 noiembrie 2007 de stabilire a unor reguli de punere în aplicare pentru înregistrarea, într-un fișier centralizat, a informațiilor privind evenimentele în aviația civilă schimbate în conformitate cu Directiva 2003/42/CE a Parlamentului European și a Consiliului Text cu relevanță pentru SEE

13.11.2007   
            
            
               RO
            
            
               Jurnalul Oficial al Uniunii Europene
            
            
               L 294/3
            
         
      REGULAMENTUL (CE) NR. 1321/2007 AL COMISIEI
   
   din 12 noiembrie 2007
   de stabilire a unor reguli de punere în aplicare pentru înregistrarea, într-un fișier centralizat, a informațiilor privind evenimentele în aviația civilă schimbate în conformitate cu Directiva 2003/42/CE a Parlamentului European și a Consiliului
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 2003/42/CE a Parlamentului European și a Consiliului din 13 iunie 2003 privind raportarea evenimentelor în aviația civilă (1), în special articolul 6 alineatul (4),
   întrucât:
   
               (1)
            
            
               Directiva 2003/42/CE prevede stabilirea de sisteme naționale de raportare a evenimentelor, pentru a garanta că informațiile pertinente privind siguranța aeriană sunt raportate, adunate, evaluate, procesate și stocate în baze de date naționale.
            
         
               (2)
            
            
               Statele membre ar trebui să participe într-un schimb de informații privind siguranța, iar Comisia ar trebui să faciliteze schimbul unor astfel de informații în scopul unic de a preîntâmpina accidentele și incidentele aeriene, ceea ce exclude, în consecință, stabilirea culpei sau a responsabilității, precum și evaluarea performanțelor în materie de siguranță.
            
         
               (3)
            
            
               Ar trebui să se folosească în cel mai bun mod posibil tehnologia modernă în vederea transferului de informații, asigurându-se, în același timp, protecția întregii baze de date.
            
         
               (4)
            
            
               Mijlocul cel mai eficient de a asigura un schimb cât mai mare de informații între toate statele membre este crearea unui fișier centralizat alimentat de bazele de date naționale și accesibile statelor membre.
            
         
               (5)
            
            
               Pentru a lua în considerare specificitatea fiecărui mecanism național creat în conformitate cu articolul 5 alineatul (1) din Directiva 2003/42/CE, detaliile privind actualizarea informațiilor furnizate de statele membre ar trebui să fie stabilite într-un protocol tehnic încheiat între Comisie și fiecare stat membru.
            
         
               (6)
            
            
               Pentru a permite realizarea unor proceduri de asigurare a calității și pentru a evita duplicarea evenimentelor raportate de către statele membre, toate informațiile stocate în bazele de date naționale ar trebui să fie stocate, de asemenea, în fișierul centralizat.
            
         
               (7)
            
            
               În vederea unei aplicări corecte a articolului 7 alineatul (1) din Directiva 2003/42/CE, dreptul de a avea acces la informațiile schimbate ar trebui să fie acordat oricărei entități căreia i s-a încredințat reglementarea siguranței în aviația civilă sau anchetarea accidentelor și a incidentelor în aviația civilă în cadrul Comunității.
            
         
               (8)
            
            
               În conformitate cu articolul 5 alineatul (3) din Directiva 2003/42/CE, informațiile provenite din accidente și incidente serioase anchetate în conformitate cu Directiva 94/56/CE a Consiliului (2) ar trebui să fie, de asemenea, stocate în bazele de date. Cu toate acestea, atunci când o anchetă este în curs de desfășurare, numai datele faptice de bază ar trebui să fie introduse în bazele de date, în timp ce informațiile complete privind aceste accidente și incidente serioase ar urma să fie introduse în momentul terminării anchetei.
            
         
               (9)
            
            
               Comisia ar trebui să examineze, după doi ani de la data intrării în vigoare a prezentului regulament, relevanța pe care informațiile schimbate o prezintă pentru siguranță.
            
         
               (10)
            
            
               Măsurile prevăzute în prezentul regulament sunt în conformitate cu avizul Comitetului pentru Siguranță Aeriană creat prin articolul 12 din Regulamentul (CEE) nr. 3922/91 al Consiliului din 16 decembrie 1991 privind armonizarea cerințelor tehnice și a procedurilor administrative în domeniul aviației civile (3),
            
         ADOPTĂ PREZENTUL REGULAMENT:
   Articolul 1
   Obiect
   Prezentul regulament stabilește măsuri privind înregistrarea, într-un fișier centralizat, a informațiilor pertinente privind siguranța schimbate de statele membre, în conformitate cu articolul 6 alineatul (1) din Directiva 2003/42/CE.
   Articolul 2
   Fișier centralizat
   (1)   Comisia va crea și va gestiona un fișier centralizat în vederea stocării tuturor informațiilor primite de la statele membre în conformitate cu articolul 6 alineatul (1) din Directiva 2003/42/CE.
   (2)   Fiecare stat membru va stabili împreună cu Comisia protocoalele tehnice pentru actualizarea fișierului centralizat prin transferarea tuturor informațiilor pertinente care privesc siguranța stocate în bazele de date naționale vizate la articolul 5 alineatele (2) și (3) din Directiva 2003/42/CE. Aceasta va garanta că toate informațiile pertinente care privesc siguranța stocate în bazele de date naționale vor fi incluse în fișierul centralizat.
   (3)   În conformitate cu articolul 7 alineatul (1) din Directiva 2003/42/CE, orice entitate căreia i s-a încredințat reglementarea siguranței în aviația civilă sau anchetarea accidentelor și a incidentelor în aviația civilă în cadrul Comunității va avea acces online la toate informațiile aflate în fișierul centralizat, cu excepția informațiilor care îl identifică în mod direct pe operatorul sau aeronava care face obiectul unui raport de eveniment.
   (4)   Informațiile care rămân confidențiale sunt numele, codul de identificare, indicativul de apel, numărul de zbor al operatorului, precum și numărul de înregistrare și numărul de serie sau de fabricare a aeronavei.
   În cazurile în care aceste informații sunt considerate ca fiind necesare pentru analizarea siguranței, se cere o autorizare statului membru care a furnizat aceste informații.
   Articolul 3
   Informațiile privind anchetele
   În timpul desfășurării unei anchete privind un accident sau un incident grav, informațiile faptice de bază care se referă la acestea vor fi transferate în fișierul centralizat. În momentul terminării anchetei, se vor adăuga în fișierul centralizat toate informațiile existente, inclusiv un raport în engleză al anchetei finale, atunci când este disponibil.
   Articolul 4
   Revizuirea
   După doi ani de la data intrării în vigoare a prezentului regulament, Comisia ar trebui să examineze relevanța pe care informațiile schimbate o prezintă pentru siguranță.
   Articolul 5
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 12 noiembrie 2007.
      
         
            Pentru Comisie
         
         Jacques BARROT
         
         
            Vicepreședinte
         
      
   
   
      (1)  JO L 167, 4.7.2003, p. 23.
   
      (2)  JO L 319, 12.12.1994, p. 14.
   
      (3)  JO L 373, 31.12.1991, p. 4. Regulament modificat ultima dată prin Regulamentul (CE) nr. 1900/2006 al Parlamentului European și al Consiliului (JO L 377, 27.12.2006, p. 176).